|  |  |
| --- | --- |
| Statsråd Nikolai Astrup |  |
| Kommunal og moderniseringsdepartementet |  |
| [postmottak@kmd.dep.no](mailto:postmottak@kmd.dep.no) |  |
|  | B20-CL Krav SB 2022 |
|  | Saksbehandler: Cato Lie |
|  |  |
|  | Oslo 11. desember 2020 |

**FFOs krav til statsbudsjettet 2022**

Funksjonshemmedes Fellesorganisasjon (FFO) er paraplyorganisasjon for 84 organisasjoner av funksjonshemmede og kronisk syke, med til sammen mer enn 340 000 medlemmer. FFOs overordnede mål er samfunnsmessig likestilling og deltakelse for funksjonshemmede.

Ett av FFOs viktigste arbeidsområder er å gi innspill til de årlige statsbudsjettene. Allerede 24. august sendte vi over våre fire hovedkrav til regjeringen knyttet til statsbudsjettet for 2022:

1. **Sikre fremdrift i arbeidet med likestilling av mennesker med funksjonsnedsettelse**
2. **Likestilt og inkluderende arbeidsliv i et endret arbeidsmarked**
3. **Sikring av NAV-brukeres rettssikkerhet og kvalitetssikring av brukernes rettigheter: Etablering av NAV ombud**
4. **Oppfølging av BPA-utvalgets anbefalinger om en bedre BPA-ordning**

**Her følger FFOs krav til statsbudsjettet for 2022 på Kommunal- og moderniseringsdepartementets område:**

* FFO ber regjeringen forskriftsfeste krav om universell utforming av eksisterende bygg og anlegg som ivaretar behovene til personer med fysiske, sensoriske og kognitive utfordringer, samt utrede betydningen av begrepet uforholdsmessig byrde i Likestillings- og Diskrimineringsloven.
* FFO ber regjeringen om å bevilge 200 mill. kroner årlig i øremerkede stimuleringsmidler til kartlegging av status, planlegging og aktuelle tiltak for oppgradering av offentlige bygg i norske kommuner.
* *FFO ber regjeringen realisere Veikart for universell utforming av nærskolen 2020-2030, og sette av kr 200 mill. kroner i 2022, og samme sum årlig frem til 2030, øremerket dette formålet.*
* *FFO ber regjeringen om å styrke tilsynsmyndigheten for universell utforming av IKT-løsninger under Digitaliseringsdirektoratet med 10 mill. kroner og øke bruken av bøte-legging av de som ikke etterlever universell utformingsregelverket.*
* *FFO ber regjeringen etablere et nytt bostøtteregelverk i 2022 som sikrer bostøtte til uføre uavhengig av på hvilket tidspunkt uføretrygden ble innvilget, og på om lag samme nivå som bostøtten var før omleggingen av uføretrygden. Unge uføre må sikres spesielt.*
* FFO ber regjeringen vurdere en reduksjon i innslagspunktet for ressurskrevende tjenester, slik at fordelingen av kostnaden mellom kommune og stat blir mer lik.

## Tilskuddsordning til universell utforming av bygninger

Norge har sluttet seg til FNs bærekraftsmål, der mål 9 og 11 omhandler industri, innovasjon og infrastruktur og bærekraftige byer og lokalsamfunn. De er forpliktende for Norge blant annet når det gjelder utforming av bygninger.

I tillegg sier artikkel 9 i CRPD at samfunnet skal identifisere og fjerne hindringer som vanskeliggjør likestilt tilgjengelighet til bygninger, veier, transport, informasjon, kommunikasjon og tjenester. CRPD-komiteen har kritisert norske myndigheter for at det ikke stilles lovkrav om universell utforming i arbeidslivet av blant annet arbeidsbygg, kun en plikt til individuell tilrettelegging. Vi mener dette må prioriteres. Å innføre et slikt krav ville vist at regjeringen mener alvor med Inkluderingsdugnaden, og målet om å få flere funksjonshemmede i arbeid. Alle grupper funksjonshemmede må hensyntas i dette arbeidet.

Bakteppet er at svært få offentlige bygg i norske kommuner er tilgjengelig for mennesker med funksjonsnedsettelse. Det er alvorlig, og krever innsats. Det må komme en forskrift med tidsfrist for universell utforming av eksisterende bygg. Det må også settes inn økonomiske virkemidler som stimulerer til økt tilgjengelighet til offentlige bygg i norske kommuner, og eiere av publikumsbygg må forpliktes til å gjøre sine bygg universelt utformet så raskt som mulig. Videre må praktiseringen og virkningen av bestemmelsen om unntak ved såkalt uforholdsmessig byrde analyseres og vurderes fjernet fra Likestillings- og diskrimineringsloven.

*FFO ber regjeringen forskriftsfeste universell utforming av eksisterende bygg og anlegg som ivaretar behovene til personer med fysiske, sensoriske og kognitive utfordringer, samt utrede betydningen av begrepet uforholdsmessig byrde i Likestillings og Diskrimineringsloven.*

*Videre ber FFO regjeringen om å bevilge 200 mill. kroner årlig i øremerkede stimuleringsmidler til kartlegging av status, planlegging og aktuelle tiltak for oppgradering av offentlige bygg i norske kommuner.*

**Veikart universelt utformet nærskole 2030**

FNs bærekraftsmål 4 skal «sikre inkluderande, rettferdig og god utdanning og fremme moglegheiter for livslang læring». Norge har også vedtatt FN-konvensjonen om funksjonshemmedes rettigheter, der tilgang til skolebygg er en av forpliktelsene. Videre har CRPD-komiteen vært tydelig på at universell utforming av skolebygg må være høyt prioritert i regjeringens arbeid.

Mange skoler er ikke tilgjengelige for elever med funksjonsnedsettelse. Det er diskriminerende. FFOs viser i den forbindelse til rapporten: «Barrierer i det fysiske læringsmiljøet for elever med nedsatt funksjonsevne».

Rapporten bekrefter vår antagelse om at elever med funksjonsnedsettelse møter en rekke ulike barrierer i grunnskolen. Dette kan virke sosialt ekskluderende og kan bidra til at barn og unge med funksjonsnedsettelse får redusert sitt potensial for læring og utvikling. Rapporten viser at mye fortsatt gjenstår før skolene er universelt utformet og tilgjengelig for alle.

Universell utforming sikrer inkludering og gode læringsbetingelser for denne gruppen, men gir også gode gevinster for andre elever. Vi mener veikartet er et godt og konkret verktøy for å komme dit. En analyse utført av Oslo Economics viser også at planen er samfunnsøkonomisk lønnsom. Kommunene spiller en viktig rolle i arbeidet, men de mangler mål, midler og kompetanse til å følge opp dette. Det er behov for statlig styring og øremerkede midler.

FFO mener at det må settes mål om et fullt ut universelt utformet Norge i 2035. For skolebygg må fristen settes tidligere, og være den samme som i veikartet - 2030. Veikart for universell utforming av nærskolen 2030 må være et viktig tiltak i kommende handlingsplan for universell utforming, og gjennomføres med bevilgninger fra 2022. Fristen på 2030 må nedfelles i en forskrift til plan- og bygningsloven. Funksjonshemmedes organisasjoner må involveres i arbeidet.

*FFO ber regjeringen realisere Veikart for universell utforming av nærskolen 2020-2030, og sette av kr 200 mill. kroner i 2022, og samme sum årlig frem til 2030, øremerket dette formålet[[1]](#footnote-2).*

**IKT-politikk**

Fra 2021 utvides krav om universell utforming av IKT til å gjelde alle digitale løsninger, også de eksisterende. Koronaåret 2020 har vist oss hvor viktig det er at digitale løsninger er inkluderende og at dagens digitale gap reduseres. Det digitale Norge bygges nå – vi må unngå nye digitale barrierer som blir kostbare og tidskrevende å reparere i fremtiden. Universell utforming av IKT-løsninger er bra for alle og en hovednøkkel for inkludering av mennesker med funksjonsnedsettelse.

CRPD-komiteen anbefalte norske myndigheter å bruke sanksjonsmuligheter for bedre etterlevelse av artikkel 9 om tilgjengelighet i CRPD. Digitaliseringsdirektoratet har allerede i dag anledning til å gi bøter til virksomheter som ikke oppfyller krav til universell utforming av IKT-løsninger rettet mot allmennheten. Erfaring med tilsyn av både SAS og Askøy kommune viser at bøter er et effektivt tiltak for å sikre bedre etterlevelse av loven.

Dagens Tilsyn for universell utforming av IKT har i dag 14 ansatte, som er mange færre enn Datatilsynets 45 ansatte (kap. 545). Tilsynets statusrapport for 2018 viste at kun 60 prosent av målingene var i samsvar med lovpålagte krav. For å sikre bedre etterlevelse av regelverket på området må tilsynet styrkes.

*FFO ber regjeringen om å styrke tilsynsmyndigheten for universell utforming av IKT-løsninger under Digitaliseringsdirektoratet med 10 mill. kroner og øke bruken av bøter ved manglende etterleving av regelverket.*

**Flere uføre må tas inn i bostøtteordningen**

Regjeringen har lagt fram ny nasjonal strategi for den sosiale boligpolitikken, med mål om at alle skal bo trygt og godt. FFO mener en god bostøtteordning er helt grunnleggende for at dette målet kan nås. Mange uføre uten rett på bostøtte opplever en utrygg bosituasjon.

Det er positivt at regjeringen skal nedsette en ekspertgruppe som skal foreslå en bedre og enklere bostøtte. Vi ber om at det gjennom gruppens mandat legges opp til en drøfting av hvordan flere uføre igjen kan få rett på bostøtte. Det er en stor svakhet at skjermingsfradraget som ble innført for uføre med bostøtte, kun gjelder for de som mottok bostøtte og uføretrygd i desember 2014. Det bør i sakens anledning tas hensyn til mindretallsforslag fra Kommunal- og forvaltningskomiteen jfr. årets budsjettbehandling:

*«Stortinget ber regjeringen fremme forslag om endret bostøtteregelverk som sikrer at også nye uføre får bostøtte på nivå med tidligere, slik at bostøtten som boligsosialt virkemiddel blir styrket kraftig.» (Innst. 16 S (2020-2021), fremmet av komiteens medlem fra Sosialistisk Venstreparti)*

Utviklingen i årene fra 2015 viser en markant nedgang i uføretrygdede som mottar bostøtte, da personer som er blitt uføre etter reformen i stor grad havner over inntektstaket (selv om den reelle nettoinntekten er den samme som før reformen). Dette gjelder særlig unge uføre. Tall fra Husbanken viser at i 2019 utgjør unge uføre 4 prosent av mottakerne, mens øvrige uføre utgjør 9 prosent av samtlige bostøttemottakere[[2]](#footnote-3).

Det må også påpekes at dagens overgangsordning har svakheter for uføre som ble omfattet av disse reglene. En løsning som innebærer en innlemming av samtlige uføre inn i dagens overgangsordning sikrer ikke at de mottar bostøtte fremover. Inntektstrekket som gjøres for uføre i overgangsordningene korrigeres ikke i tråd med prisveksten i bruttoinntekten. Det betyr at husstandene gradvis faller ut av ordningen, etter hvert som bruttoinntekten øker mer enn fratrekket i inntektsgrunnlaget. Det er derfor behov for å justere inntektsfratrekket i tråd med reguleringen av grunnbeløpet og uføretrygdens inntektsutvikling.

Vi vil også understreke at ekspertgruppen som skal utrede en ny bostøtteordning ikke må begrenses av dagens økonomiske ramme for bostøtten. Vi forventer også at det legges opp til at brukerne, representert gjennom sine organisasjoner, gis mulighet til medvirkning i dette viktige utredningsarbeidet.

*FFO ber om at det etableres et nytt bostøtteregelverk i 2022 som sikrer bostøtte til uføre uavhengig av på hvilket tidspunkt uføretrygden ble innvilget, og på om lag samme nivå som bostøtten var før omleggingen av uføretrygden. FFO ber om at unge uføre må sikres spesielt.*

**Ressurskrevende tjenester**

Formålet med toppfinansieringsordningen er å sikre at tjenestemottakere som krever stor ressursinnsats fra det kommunale tjenesteapparatet får et best mulig tilbud, uavhengig av kommunens økonomiske situasjon. Kommunene får i dag kompensert 80 prosent av egne netto lønnsutgifter til helse- og omsorgstjenester over et visst innslagspunkt.

Innslagspunktet for ressurskrevende tjenester har økt jevnlig over flere år, og mer enn prisjusteringen. Det betyr at kostnaden ved ordningen øker for kommunene – som allerede bærer hoveddelen av denne. FFO mener dette er en for stor belastning for kommunene, som kan gå ut over tjenestetilbudet til brukerne i ordningen. Dette understøttes av KS. Det er den enkeltes rett å selv velge hvor og hvordan man vil bo, og retten til fullverdige tjenester i selvvalgt bolig vil bare kunne realiseres dersom staten overtar en større andel av kostnadene for ressurskrevende tjenester.

*FFO ber regjeringen vurdere en reduksjon i innslagspunktet for ressurskrevende tjenester, slik at fordelingen av kostnaden mellom kommune og stat blir mer lik[[3]](#footnote-4).*

Vi viser til at både Venstre, Kristelig Folkeparti og Fremskrittspartiet tidligere har gått inn for en slik reduksjon.

**Anmodning om møte**

FFO ber med dette om et møte med politisk ledelse i departementet for å gjennomgå FFOs spesifikke krav til budsjettet for 2022.

Med vennlig hilsen

**FUNKSJONSHEMMEDES FELLESORGANISASJON**



Eva Buschmann Lilly Ann Elvestad

Styreleder Generalsekretær

Kopi: Kontaktutvalget med regjeringen v/Likestillingsminister Abid Q. Raja

1. Samme krav er stilet til Kulturdepartementet og Kunnskapsdepartementet [↑](#footnote-ref-2)
2. Menon-publikasjon nr.106/2020. Utredning av bostøtten med fokus på effekter for brukerne. <https://www.menon.no/wp-content/uploads/2020-106-Utredning-av-bost%C3%B8tten-med-fokus-p%C3%A5-effekter-for-brukerne.pdf> [↑](#footnote-ref-3)
3. Likelydende krav er sendt til Finansdepartementet [↑](#footnote-ref-4)